Kvittað upp á Unglingalandsmót UMFÍ á Selfossi 2020 Unglingalandsmót UMFÍ verður haldið í Árborg um verslunarmannahelgina 2020 . Samningur þessa efnis var undirritaður í hálfleik æsispennandi leiks karlaliða í handbolta á milli Selfoss og FH í Olísdeild . Leikurinn fór fram í pakkfullu íþróttahúsinu Iðu á Selfossi í kvöld . Leikurinn fór 37 - 31 gestunum í vil . Undir samninginn skrifuðu þau Haukur Valtýsson , formaður UMFÍ , Gísli Halldór Halldórsson , bæjarstjóri Sveitarfélagsins Árborgar , og Guðríður Aadnegard , formaður HSK . Haukur segir Unglingalandsmót UMFÍ eina af birtingarmyndum íslenska forvarnarmódelsins . „ Á mótinu leggjum við mikla áherslu á skipulagt íþróttastarf , þar sem allir geta verið með á eigin forsendum og samveru fjölskyldunnar um verslunarmannahelgina . Á mótinu skemmta sér allir vel á heilbrigðum forsendum og geta þátttakendur prófað fjölda íþróttagreina ásamt því að fylgjast með og hlusta á allt það nýjasta sem í boði er á tónlistarsviðinu á kvöldvökunum . Nú er Unglingalandsmót UMFÍ orðin ein af helstu hátíðunum um verslunarmannahelgina þar sem allir skemmta sér saman á heilbrigðan hátt . Það er besta forvörnin , ‟ segir hann . Unglingalandsmót UMFÍ hefur verið haldið frá árinu 1992 og verður þetta í annað sinn um verslunarmannahelgina sem það verður haldið á Selfossi . Margir þekkja orðið Unglingalandsmót UMFÍ sem einn af áfangastöðum fjölskyldufólks um verslunarmannahelgina og staðinn til að vera á enda lögð áhersla á samveru fjölskyldunnar . Þótt mótið sé hugsað fyrir ungmenni 11 - 18 ára sem reyna með sér í fjölmörgum íþróttagreinum þá er það vímulaus fjölskylduhátíð þar sem boðið er upp á fjölda viðburða við allra hæfi . Unglingalandsmót UMFÍ er jafnframt góður staður fyrir vini til að koma saman á og taka þátt í mörgum íþróttagreinum . Unglingum hefur fjölga á mótinu sem taka þátt í greinum á borð við strandblak og strandhandbolta , körfubolta og fleiri greinum og búa til sína eigin búninga . Hvorki er skilyrði að vera félagi í UMFÍ eða stunda íþróttir til að taka þátt í Unglingalandsmóti UMFÍ og geta allir á aldrinum 11 - 18 ára verið með .